Papersnake/gushiwen huggingface dataset:
点绛唇
吕胜己（宋代）

桂子飘香，江南秋老霜风作。自怜漂泊。几度伤离索。

孤馆迢迢，满引村醪酌。情无著。好音难托。又失黄花约。
夜饮唐子云宅别后简师善
方回（元代）

幽居寻未得，下马揖比邻。
指我道傍叟，即君堂上亲。
仪刑全古雅，谈笑极清真。
匕箸山肴美，樽罍腊酿醇。
扁门称道院，辟馆养诗人。
得句挥毫疾，论文剪烛频。
乾坤百战定，父子一家春。
地僻过从少，谁欤此问津。
秋晚送丹徒许明府赴上国，因寄江南故人
崔峒（唐代）

秋暮之彭泽，篱花远近逢。君书前日至，别后此时重。

寒夜江边月，晴天海上峰。还知南地客，招引住新丰。
送范漕赴召八绝
洪咨夔（宋代）

匹马西征岁月多，苍头引鹤共婆娑。
传闻虚伫如清献，益漕归来径上坡。
绍兴以后祀五方帝六十首 其二 赤帝降神用《高安》。
郊庙朝会歌辞（宋代）

赤精之君，位于朱明。茂育万物，假然长嬴。我洁我盛，我蠲我诚。

神其下来，云车是承。
月华清 次洪空同韵
吴湖帆（清代）

澄采鸾飞，清华蟾素，小楼依约帘卷。吹换西风，指屈过期秋半。

帘客醉、杨柳梢头，怨女恋、凤凰枝畔。回盼。对姮娥影照，迷离玉殿。

顿警芸窗漏暖。渐镜敛霜华，靓妆偏绽。不到昏黄，已够骚人魂断。

怕玄兔、碎捣菱花，招翠袖、掩藏纨扇。偷玩。趁团圞留取，莫教斜转。
贫病
宋庠（宋代）

贫病两何缘，相将百虑煎。
储空擔石粟，书贷倍称钱。
客讶甘螬李，偷惊昔故氈。
因声谢才鬼，擬作送穷船。
寄男京邸
梁文冠（明代）

罗粉漫天雪雨来，松涛砍树朔风回。北京旅邸寒应甚，南海渔家晏未开。

万里几番孤梦破，三年一别六书回。白头舐犊心犹在，祇恐囊空欠夜煤。
梦方饮药或告之曰攻伐太过斯伤天和觉而识之
方岳（宋代）

过恭为足恭，过敬为缪敬。
礼犹不可过，况以毒攻病。
甚毒伤冲和，一快丧躯命。
万事有厥中，毋使血气横。
子承不徐徐，亦或见自性。
忽轻梦中语，克念可以圣。
次韵成季 其一
韩淲（宋代）

夜如荒远吠何频，不觉京华旅食贫。试拥残书对灯火，门前应有往来人。
蓝上茅茨期王维补阙
储光羲（唐代）

山中人不见，云去夕阳过。
浅濑寒鱼少，丛兰秋蝶多。
老年疏世事，幽性乐天和。
酒熟思才子，溪头望玉珂。
酬元十二
武元衡（唐代）

偶寻乌府客，同醉习家池。积雪初迷径，孤云遂失期。

风前劳引领，月下重相思。何必因尊酒，幽心两自知。
香鸭
徐夤（唐代）

不假陶熔妙，谁教羽翼全。五金池畔质，百和口中烟。

觜钝鱼难啄，心空火自燃。御炉如有阙，须进圣君前。
新楼
洪刍（宋代）

闻说新楼冠旧名，国人纵观一城倾。层甍迥出晴空外，美景还将乐事并。

潭底鱼龙惊倒影，梁间燕雀贺前楹。他年秋夜堪乘兴，小坐匡床待月生。
郑惇老谦老寄示四赋小诗为谢
孙觌（宋代）

三椽容膝地，一枕曲肱眠。手把故人画，起行梦相牵。

明河天上落，一派堕我前。溶溶注银海，浩浩泻玉川。

老眼眩欲迷，今在第几天。堂堂通德门，种德今百年。

斋房九茎芝，岳井十丈莲。连枝挺奇秀，见此两谪仙。

诗成粲珠玉，纸落生云烟。一飞看昂霄，云中雁行连。
拜宣公祠
陆黻恩（清代）

艰难行在扈銮舆，惭愧梁洋洒涕初。河北犹传哀痛诏，忠州已睹验方书。

颉颃房杜元无忝，沾溉欧苏尚有余。卅叶耳孙瞻庙貌，聊同村叟荐溪蔬。
赠相士陈林过金陵
李曾伯（宋代）

疲於吏事老於兵，不特头方命亦屯。
成败固非予逆睹，穷通何用子前陈。
登朝不是鸢肩相，守塞尤惭燕颔人。
见说江东多福德，亟须洗眼望堂麟。
金陵作
刘克庄（宋代）

高牙拂云车带雨，清晓西州气成雾。
玉麟堂上少文书，白鹭亭前多杖屦。
古来此地一都会，城郭楼台尽非故。
落日曚曨江北山，断烟仿佛新亭路。
神州岂但夷甫责，西风更有元规污。
是中端的得长城，正自不能堪短簿。
戏马频从九日游，南楼许共诸君住。
眼前突兀坡老碑，醉里吟哦谪仙句。
只今蕙帐怨猿鹤，想见齐盟忆鸥鹭。
淮南四月蚕麦熟，宫阙山河烦卧护。
了知此意诚能驯，未许寻公遂初赋。
答白杭州郡楼登望画图见寄
张籍（唐代）

画得江城登望处，寄来今日到长安。
乍惊物色从诗出，更想工人下手难。
将展书堂偏觉好，每来朝客尽求看。
见君向此闲吟意，肯恨当时作外官。
题轸师房二首 其二
张耒（宋代）

铜瓶布衲出尘埃，疏瘦风标日一斋。门径萧然更无事，生萤飞鸽及时来。
新柳
薛能（唐代）

轻轻须重不须轻，众木难成独早成。柔性定胜刚性立，

一枝还引万枝生。天钟和气元无力，时遇风光别有情。

谁道少逢知己用，将军因此建雄名。
宿船家小舟中凡三日夜作此
李流谦（宋代）

自昔说离乱，经时足叹吁。
何为来旷野，端是辱泥涂。
相国跛男子，封侯裸丈夫。
未须多感慨，事业出艰虞。
绍兴城隍庙
施枢（宋代）

江头曾梦见，仿佛此山川。
幻说从何证，来游即是缘。
妪言前世事，我是太湖仙。
神理俱冥漠，清香谩致虔。
和许史秋日玉函观 其二
李攀龙（明代）

青鸟翩翩锦字通，玉箫秋冷玉函宫。情知洞里如花女，共指风流许侍中。
得
刘敞（宋代）

微霜下芳草，日月逝逾迈。青青松与柏，岁暮两相对。

念我平生游，孤怀用慷慨。谁言千里近，引领若海外。

清颍流东南，浮云向吴会。临风意莫展，将子多自爱。
寄勉二三子
齐己（唐代）

不见二三子，悠然吴楚间。尽应生白发，几个在青山。

□□□□□，□□莫放闲。君闻国风否，千载咏关关。
题黎榷院诗轴
李曾伯（宋代）

别二十三年，来呼激峡船。
昨游春梦尔，故友晓星然。
廉誉盈诗卷，忠谋在奏编。
阿蒙顽自若，应笑老穷边。
同贾岛宿无可上人院
雍陶（唐代）

何处销愁宿，携囊就远僧。中宵吟有雪，空屋语无灯。

静境唯闻铎，寒床但枕肱。还因爱闲客，始得见南能。
咏史下·王祥
陈普（宋代）

倒载山公即巨源，清谈安石幼舆孙。
晋家祸乱深如海，半出咸熙太尉门。
感怀
陆游（宋代）

残年迫衰谢，婴疾归乡枌。
诸贤渡江初，总角幸有闻。
才非楚倚相，亦能读典坟。
夫岂或使之，後死与斯文。
世儒凿户牖，道术将瓜分；孤陋守一说，百氏殆可焚。
後来岂无人，鼻垩谁挥斤？巍巍贞观治，房魏出河汾。
凿井
刘攽（宋代）

旱天雨少官凿井，凿深源长水泉冷。涂人无复触热忧，居人况有操瓢幸。

前王扇暍力已劳，后王舞雩功不省。此功一成千万年，却愿炎日长当天。
征妇怨
赵崇嶓（宋代）

梧桐叶叶生凉秋，燕山早寒已知遒。
则则力力叹不休，堂前月光使人愁。
停针罢线泪沾裳，朔风渐高天雨霜。
妾忧欲死幸未死，未死犹堪寄衣去。
初至象郡 其一
李格非（宋代）

裨海环□□，□□□□国。世人持两足，遽欲穷畛域。

心知禹分持，未尽舜所涉。吾迁桂岭外，仰亦见斗极。

升高临大路，邮传数南北。山川来时经，草树略已识。

枝床归梦长，乡堠行历历。
浣溪沙
佚名（宋代）

水净烟闲不染尘。小山斜卧几枝春。夜寒香惹一溪云。粉淡朱轻妆未了，十分孤迥好精神。为伊清瘦却愁人。
冬日闲居和居士贞丈韵
王人鉴（明代）

忽忽寒光早，贫居水上村。
病疏当世事，拙负故人恩。
黄叶深樵径，荒烟淡荜门。
凭谁论出处，短褐信乾坤。
赠勉周济川
陈郁（宋代）

坐窗长记别时愁，欲讯平安尚未由。
客袂重来惊日久，义怀高甚薄云浮。
论心句好能令喜，到骨贫深不足忧。
更向吟边策勋业，江湖近日欠清流。
和王庶子寄题兄长建州廉使新亭
徐铉（宋代）

谢守高斋结构新，一方风景万家情。群贤讵减山阴会，

远俗初闻正始声。水槛片云长不去，讼庭纤草转应生。

阿连诗句偏多思，遥想池塘昼梦成。
题双喜图送马胜宗从昌平侯出镇宣府
刘溥（明代）

远随金印出边州，早报平安入凤楼。
剪取白罗飞绣影，旗竿十凤挂胡头。
汤东谷作此诗，未出，见草窗作，乃叹服曰：“此真题边
将白鹊诗，吾诗乃学课语耳。
”遂焚其稿。
江南曲
田锡（宋代）

金陵王气消，六朝隳霸业。
白云千古恨，空江照楼堞。
虎丘罗蔓草，姑苏委枫叶。
怀贤思伍员，灵涛浩难涉。
天童三阁
范成大（宋代）

松萝羃天堕空翠，迎面风香三十里。曾宫亭亭隔瑶水，碧瓦琼十五云里。

千佛当门无半偈，声闻未解祖师意。遍参踏破青鞋底，前楼后阁玲珑起。

閒客那知如许事，东斋听雨烂熳睡。觉来一转聊布施，普请云堂来拟议。
分韵得炎字
王十朋（宋代）

两载夔子国，尤苦夏日炎。稚金又云伏，老火犹未潜。

呼宾江上亭，风雄雨纤纤。仰知九重心，勃郁念闾阎。
寄查元章
晁公溯（宋代）

一别三十载，再来闻未闻。
割鲜烦啗我，举酒欲浮君。
辩口霏木屑，醉颜生缬纹。
相从能几日，明发重离群。
满江红·洞府瑶池
汪莘（宋代）

洞府瑶池，多是见、桃红满地。君试问、江海清绝，因何抛弃。仙境常如二三月，此花不受春风醉。被贩儿、俚妇折来看，添憔悴。

泛雪艇，摇冰枻。溪馆静，村扉闭。须祁寒彻骨，清香透鼻。孤竹赤松真我友，姚黄魏紫非吾契。笑方壶、日日绕南枝，犹多事。
冬夕
陆游（宋代）

犬吠惊飘叶，禽喧换宿枝。
堕空霜肃肃，垂地斗离离。
野叟读书罢，高城吹角悲。
功名浑错料，老病却如期。
金陵寄沈千秋
何璧（明代）

挟策干时任转蓬，壮夫曾悔学雕虫。
荒年有客愁炊桂，薄俗何雕惜爨桐。
士到出山谁不贱，术惟游世最难工。
长安官道原如发，只有狂生叹路穷。
陈太博知建州
杨亿（宋代）

梦笔山连化剑津，两乡人看锦衣新。
北堂涤瀡三牲膳，南陌骖驔五马尘，
书角声残铃阁暮，露牙香细茗园春。
瓯闽自昔多名士，谁是贤侯席上珍。
鹅湖和教授兄韵
陆九渊（宋代）

墟墓兴哀宗庙钦，斯人千古不磨心。
涓流积至沧溟水，拳石崇磨泰华岑。
易简工夫终久大，支离事业竟浮沈。
欲知自下升高处，真伪先须辨古今。
七烈行
汪沆（清代）

平则门开逆闯入，朝士纷纷争拜贼。查家烈妇周夫人，慷慨堂拜大义申。

昔闻乐羊妻，盗劫不从甘作臡。又闻高悯女，寇求为婢誓勿许。

彼非须眉尽如此，我曹今当共一死。娣妇闻姒言，请从地下长周旋。

小姑闻嫂言，含笑不辞赴九泉。诸女闻母言，齐声抗志金石坚。

就中有妾长跪请，莫因葑菲轻弃屏，有母虽孱同毕命。

周夫人，查烈妇，闻众言，笑拍手。各各入帷房，密密缝衣裳。

光明一匹帛，齐挂文杏梁。朝来蛾子排闼过，烈气如生不敢剉。

贞魂如伴魏娥游，劲节还同费氏播。七人绝，二人苏。

迹虽异，心不殊。呜呼七烈之墓草已宿，七烈之名光岳渎。
陶子骏佚老堂
孔武仲（宋代）

不逐渔商不问农，悠然今作鹿皮翁。地临白傅荒台畔，人在华胥乐国中。

一榻远分庐阜月，两轩平揖广寒风。杖藜亦欲频还往，肯使清閒并属公。
西湖二首
葛绍体（宋代）

年年春色客中看，不管今年行路难。
行到西湖春正好，万重杨柳傍栏干。
谢王绣使同二教举充讲宾
王翊龙（宋代）

绣衣玉斧下青冥，端为斯文主夏盟。
师道更全双璧白，讲堂初奏六茎清。
秦灰不烬诗书种，孔壁犹铿丝竹声。
惟有渔翁只自叹，谈经敢望汉鸿生。
东窗对雪六言四首 其二
周紫芝（宋代）

天净银潢渺渺，林寒玉佩珊珊。有月时翻瑶草，无人来踏琼田。
赞大慧和尚
释宗元（宋代）

世尊去世，二千余年，
到此尊慈，恰五十代。
渠以壁上安灯盏，雨前置酒台。
闷来打三碗，何处得愁来。
颂清净行者不入涅盘，破戒比丘不堕地狱，
佛法兴衰可见也。
西江月·身禀五行正气
佚名（宋代）

身禀五行正气，此心如鉴光明。不从龟鹤问年龄。万物有衰有不。多谢道人著眼，我於身世常轻。任从性巧与心灵，此事从来分定。
花犯 立夏咏梅子用清真梅花韵
彭孙贻（明代）

亚枝低，累累挂绿，秀才卖风味。绀珠匀缀，忆嚼徵含宫，龋齿妍绀。

佳人手摘檐牙倚。吞酸私自喜。记前月、红潮初尽，香篝曾共被。

心中难抛撇仁儿，春山皱蜇得，和愁憔悴。还可惜，双头打，流莺同坠。

难苏醒、日长人困，刚脆滴、樱桃浓睡里。巧一阵、楝花风过，吹芳魂似水。
青龙江上偶书两绝呈无逸监镇
朱长文（宋代）

潮满沟塍稻满田，暑天不雨自丰年。
海商有货官无扰，游子争来就一廛。
挽黄几道
张耒（宋代）

异政颍川凤，遗风叔度陂。
闻哀苦朋友，归葬束书诗。
百岁乡人社，他年故吏碑。
知公万金产，故在阿戎儿。
王忠臣鈇墓
桑孝光（明代）

眼见横戈靖海洋，仓皇一夕具金汤。乘城顿息千家哭，追寇宁辞七尺僵。

泪堕残碑同岘首，骨留荒冢亦桐乡。忠魂寂寞凭谁吊，凄断悲风撼白杨。
又中秋小雨
项安世（宋代）

天生明月照秋空，人把鲜晴候岁功。可忍浮云来镜里，更堪风雨落庭中。

旌旗踏浪惊吴俗，灯火连街见楚风。江海归来心未稳，犹疑醒眼是朦胧。
禅僧福公寄惠牧牛图答以问牛歌
张舜民（宋代）

诃诃诃，栖岩老法师，
寄我牧牛颂。我是人间百岁人，
今朝却作婴儿弄。堪笑其间有一牛，
满身变白尾犹黑。想君不是上上根，
教人费尽閒心力。我昔有一牛，
其毛元自白。如今牛已无，
欲求不可得。蓑笠与鞭绳，
同时皆弃掷。身心无住著，
冷坐溪边石。却问山中人，
閒寻牧牛客。
自警
陆游（宋代）

放翁原愦愦，徂岁复駸駸。
社栎终无用，秋虫漫苦吟。
拍蚊违杀戒，引水动机心。
老耄谁规我，忠言抵万金。
喜王阮亭宫詹至粤即送其行 其四
屈大均（明代）

文采光南武，声华动越裳。花重封锦石，水更掷沉香。

去恨燕关远，来愁汉塞长。王程不可缓，空见荔枝黄。
下鹿头坂偶成
李新（宋代）

朝来喜下鹿头关，谁谓追奔匹马还。
意气已无豪愤态，梦魂犹在险崎间。
白云亲老愁归计，明月知音笑病颜。
天子已筹西夏策，将军未易许安閒。
寄贺陆翠庭迁居
卫宗武（宋代）

翠庭欲到到非难，觌面须当听尘谈。
未必移家似东野，料应有宅过萝含。
幽怀万堞尘埃隔，胜概两湖风月涵。
唐宋诗人多姓陆，吟边行远可相参。
水帘亭
丘逢甲（清代）

路转峰回叠磴遥，携筇人上翠微腰。一亭嵌水古流曲，万石镵云秋气骄。

寒洞声喧山阁雨，大江目极海门潮。岳阳胜概休相忆，横槊雄心郁未消。

同游陈艮山同年，时极谈洞庭之胜。
秋蛩
凌扬藻（清代）

尔亦率真性，无端事苦吟。最清惟夜气，难尽是秋心。

漏静悲逾切，镫昏响欲沈。可怜谁兴语，斜月半墙阴。
万里桥
吕大防（宋代）

万里桥西万里亭，锦江春涨与堤平。拿舟直入修篁里，坐听风湍澈骨清。
侍香金童 调子珍二解
樊增祥（清代）

细雨墙东，一树樱桃湿。正玉骨、单衣花下立。酒绵红来无气力。

强起煎茶，旋闻索蜜。

忏他生、化作频伽长比翼。便万本、心经书也值。丝绣观音悬素壁。

暮暮朝朝，与卿合十。
送李秘书往儋州
严维（唐代）

魑魅曾为伍，蓬莱近拜郎。臣心瞻北阙，家事在南荒。

莎草山城小，毛洲海驿长。玄成知必大，宁是泛沧浪。
祭酒芮公既殁四年门人吕某始以十诗哭之
吕祖谦（宋代）

际野尘埃扑面来，万人蚁聚拨难开。
手中杓柄长多少，蛰尽饥肠十日雷。
送皇甫秉彝殿丞
吕陶（宋代）

征车千里极关河，特遣离怀赋绿波。晚节不随华发变，归装还绿异书多。

云霄有约增攀望，文酒相逢异啸歌。若相清朝许投笔，生平孤剑愿重磨。
题山居十绝·掬清
胡仲弓（宋代）

止水中间别有天，濯缨人去自清涟。
明珠万斛归尘土，不及山中一掬泉。
暮秋望日同潘少逸蔡稚含夜集王水部宅
胡应麟（明代）

过从良夜拂朱弦，上客相携玳瑁筵。工部诗名三世后，司徒文望四朝前。

梅花尚忆扬州署，桃叶频呼白下船。莫怅秋光重九暮，月华仍向凤城圆。
好笑南郭翁
徐积（宋代）

好笑南郭翁，白鬓爱杨柳。如今十月后，犹饮菊花酒。

杨柳色渍面，菊花香渍牙。喉咙溜香汁，肠胃浮香葩。

所饮几何酒，所吟无限诗。若言丝与管，便是吟哦时。

心无一事累，意与千古期。一身成土木，两脚登云霓。

但欲比陶潜，岂肯为杜微。公有如此客，可不使公知。

更问公安否，且喜公来归。
玉溪雪夜
严粲（宋代）

雪霁天夜白，月上江空明。饮散客就船，万籁沈三更。

谁家竹篱客，摸索疏枝横。不著色与香，令我毛骨清。

醉魂乘沆瀣，看舞婆罗城。
暮春即事
洪咨夔（宋代）

温明好天气，猛忆湖山遨。
平堤到处柳，流水谁家桃。
樽斚选胜槛。笙歌唤轻舠。
百需不移具，一醉何庸逃。
膜鼓着日紧，纸鸢得风高。
买归不论价，矜诩相为豪。
迅晷略两眼，柔飔摇三毛。
闹裹梦已破，闲边趣方牢。
摘桑暮西崦，浸谷朝东皋。
病来饭即药，客至茶当醪。
云烟面目稔，笋蕨气势鏖。
腰顽渠称鹤，脚硬难为鳌。
吾非东山谢，亦非华阳陶。
泊乎华阳陶。泊乎潜溪潜，
万事随所遭。
和郑闳中仙居十一首 其七
陈襄（宋代）

我爱仙居好，公馀日在房。忧民极反覆，责己未周详。

法律行随手，诗书坐满箱。老来须向学，多病喜平康。
灵岩述旧
欧阳詹（唐代）

不到灵岩又二年，重来风景尚依然。层峦迥出青霄外，倦鸟归飞夕照边。

坐爱云林泉石好，行寻煖谷野桥连。同游不觉天将晚，暂借僧房一榻眠。
知命
刘文嘉（清代）

明年五十二，太岁在壬子。尝闻星家言，吾年止于此。

人生如朝露，早晞亦常理。儿女各长成，向平愿粗已。

先为同牢人，入穴驱蝼蚁。奉匜侍舅姑，次媳具甘旨。

长男赍志殁，恨不如汪锜。小姑最同心，情话石投水。

我生即鲜民，望云陟岵屺。先陇亦非遥，归宁无百里。

重泉聚骨肉，乐事从兹始。其言若不雠，幸存亦可喜。

馀生皆傥来，此身即敝屣。春草满阶除，春花艳红紫。

夏木择榆槐。秋圃莳菊杞。冬雪掩关坐，万树梅花里。

眼前有生意，一一出琴指。偕老歌负戴，归来乐耘耔。

鸡鹜足稻粱，儿孙抱经史。行乐贵及时，上寿百年耳。

贤愚总一丘，知命静以侯。
使至塞上
王维（唐代）

单车欲问边，属国过居延。
征蓬出汉塞，归雁入胡天。
大漠孤烟直，长河落日圆。
萧关逢候骑，都护在燕然。
颂古三十二首
释明辩（宋代）

体量非功不堕今，星移斗换岂同轮。
多年历日虽无用，犯著应须总灭门。
岁暮
施侃（明代）

阴风激人山雪动，空村入暮岁事微。
饥鸟挟子抱寒树，农夫牵茅遮坏扉。
塞北蒲宫何燥燥，城东草堂聊依依。
青灯照影忽不惬，却走出门月满衣。
【黄钟】人月圆小马嵬效吴彦高
李齐贤（元代）

小小五云绣岭明珠殿，飞燕倚新妆。小颦中有，渔阳胡马，惊破霓裳。
小小【幺】海棠正好，东风无赖，狼藉春光。明眸皓齿，如今何在，空断人肠。
次韵邓善之书怀七首
方回（元代）

昭谏先生宅，咸平处士庐。
大名无死朽，外物几乘除。
岁月勤稽古，山林永遂初。
能诗直余事，焉不蔺相如。
盘洲杂韵上 黄蔷薇
洪适（宋代）

彤阙收红绶，金门赐鞠衣。若无纤刺罥，一摘便须稀。
孙耘老酒间出麻姑像要余作诗
周紫芝（宋代）

青丝一尺高蓬松，玉颜微驻丹砂红。云軿飞来自何许，满山落叶元无踪。

长天如烟月如雾，便恐乘鸾月边去。烦君急与问中郎，从此更谁知痒处。
受长洲令出都门戏作长歌
邓云霄（明代）

从来懒慢喜逍遥，林下闻风欲弃瓢。东海肯将龙性扰，北山谁把鹤书招？

朅来京陌红尘里，奏对明光谒天子。骥尾犹随十九人，鹏溟休说三千里。

一行作吏傍凫飞，此日驱车出帝畿。风木哀吟愁捧檄，尘埃世态易沾衣。

平生疑是劳薪骨，簿领从今终矻矻。折腰断不受人怜，强项雄心未全歇。

丈夫有甑学莱芜，独鹤随行兴不孤。物力东南今正竭，谁能鞭扑更催租。

莫言下吏翻嫌俗，百里郎官高列宿。一曲琴清化茧丝，九还丹就骑鸿鹄。

梦中彩笔去曾携，一片闲心物外栖。吴门烟月宜仙令，处处湖山待品题。
退步 其三
释怀深（宋代）

万事无如退步人，淡中滋味最天真。炉边向火慵开口，睡里抓头忘却身。
次前韵答马忠玉
苏轼（宋代）

坡陀巨麓起连峰，积累当年庆自钟。
灵运子孙俱得凤，慈明兄自孰非龙。
河梁会作看云别，诗社何妨载酒従。
祗有西湖似西子，故应宛转为君容。
过石洞临洗耳泉
李云龙（明代）

逍遥长林下，倚杖秋山麓。石室飘紫烟，茅堂带乔木。

山鸟时一鸣，溪流凡几曲。飞泉散成珠，澄潭碧如玉。

黄猿接臂饮，翠羽联翩浴。清涟写晴霞，惊湍沸深竹。

奇峰竖皆倒，白石煮欲熟。愿将浇块垒，何但清心目。

恨无赤鲤骑，飞入湖中宿。
严宽桂岩堂二绝句
周必大（宋代）

岩桂标名本在山，城居翻以桂为岩。
香浮仙籍书生事，早拜恩袍映彩衫。
感旧诗（并引）
苏轼（宋代）

嘉祐中，予与子由同举制策，寓居怀远驿，时年二十六，而子由二十三耳。
一日，秋风起，雨作，中夜翛然，始有感慨离合之意。
自尔宦游四方，不相见者十常七八。
每夏秋之交，风雨作，木落草衰，辄凄然有此感，盖三十年矣。
元丰中，谪居黄冈，而子由亦贬筠州，尝作诗以记其事。
元祐六年，予自杭州召还，寓居子由东府，数月复出领汝阴，时予年五十六矣，乃作诗，留别子由而去。
床头枕驰道，双阙夜未央。
车毂鸣枕中，客梦安得长。
新秋入梧叶，风雨惊洞房。
独行惭月影，怅焉感初凉。
筮仕记怀远，谪居念黄冈。
一往三十年，此怀未始忘。
扣门呼阿同，（子由，一字同叔。
）安寝已太康。
青山映华发，归计三月粮。
我欲自汝阴，径上潼江章。
想见冰槃中，石密与柿霜。
（予欲请东川而归，二物皆东川所出。
）怜子遇明主，忧患已再尝。
报国何时毕，我心久已降。
上京纪行诗 其三 居庸关
胡助（元代）

居庸古关塞，老我今见之。天险限南北，乱石如城陴。

朝光映苍翠，征袖凉飔飔。涧谷四十里，崖峦争献奇。

禽鸟鸣相和，草木蔚华滋。佛炉架岩上，疏泉汇清池。

民居亦棋布，机硙临山陲。清幽入行李，缓策遂忘疲。

黄屋年年度，深仁育黔黎。从官多名儒，山石遍题诗。

伊余备史属，斐然愧文辞。矧兹中兴运，歌诵职所宜。

皇灵符厚德，岂曰恃险巇。
水仙谣
温庭筠（唐代）

水客夜骑红鲤鱼，赤鸾双鹤蓬瀛书。轻尘不起雨新霁，

万里孤光含碧虚。露魄冠轻见云发，寒丝七炷香泉咽。

夜深天碧乱山姿，光碎平波满船月。
归次义彬老人廖康吉惠灵寿杖以二十八字谢之
胡寅（宋代）

绿鬓投荒白发归，瘴馀浑欲不胜衣。烦将扶老殷勤赠，未怕登高足力微。
水西耕隐为林彦祥赋
陶宗仪（明代）

西畴膴膴水泠泠，小结茅茨也自清。白蠹简编风外读，乌犍蓑笠雨中耕。

休官彭泽惟陶令，行义安丰有董生。九月筑场禾稼熟，献羔祭韭乐升平。
和陶读山海经十三首韵送机简堂自景星岩再住隐静 其十
吴芾（宋代）

吾邑多缁徒，浩浩若云海。大机久已亡，赖有小机在。

乃更与一岑，纯全两无悔。堂堂二老禅，海内共期待。
达磨赞
释绍昙（宋代）

远离竺国见梁王，五鬼临身讨苦噇。
面面相看言不识，秋风一苇急横江。
虞美人·武昌七十庞眉叟
林正大（宋代）

武昌七十庞眉叟。学笛从年少。萧萧笛竹楚山秋。当日买林、曾典黑貂裘。一声占尽秋江月。天外行云绝。如今老去兴犹迟。尚想时时、一曲梦中吹。
无题一首
刘克庄（宋代）

死以子托友，病将身付医。
友今多市道，医或似屠儿。
次韵和潜亨雪 其二
邹浩（宋代）

朝来一色换纷华，眩眼端如醉后车。岂待三年方楮叶，虽非八月亦芦花。

李边照曜河南日，柳外缤纷靖节家。欲上云岩访禅老，路迷空想举长叉。
题钱则父凛对轩轩有老桧奇甚
张矩（宋代）

老红落尽苍苔院，万物随时自流转。苍然古桧夜窗前，独抱寒姿耸孤干。

幽人丈室空无埃，风声月影共徘徊。树兮人兮两清绝，不然君肯居此哉。
泛富春江
释文珦（宋代）

梦寐羊裘客，清游乐此邦。一篙残腊雨，千古富春江。

岸转青螺合，烟明白鸟双。洗除名利迹，滩濑日舂撞。
早起
罗公升（宋代）

冬冬五鼓动，客子推枕起。
余灯明壁间，照我发垂耳。
呻吟与鼻息，彻晓声未已。
谁言吴越异，疾痛切吾体。
向来参内篇，久已一生死。
区区穷通者，未足置愠喜。
渠方怒张髯，我亦笑弹指。
珍重青原山，岁晚吾与尔。
横吹曲辞。陇头水
皎然（唐代）

陇头心欲绝，陇水不堪闻。碎影摇枪垒，寒声咽帐军。

素从盐海积，绿带柳城分。日落天边望，逶迤入塞云。

秦陇逼氐羌，征人去未央。如何幽咽水，并欲断君肠。

西注悲穷漠，东分忆故乡。旅魂声搅乱，无梦到辽阳。
偶模右军袁生帖因成短句二首 其一
弘历（清代）

得晤东吴誓墓贤，天倪㬅衍足穷年。传来一线书中圣，逭过八人灶下烟。
愁倚栏令·和程正伯韵 其二
张振（明代）

花影乱，鸟声哗。叹年华。见说小桃开尽了，倚阑斜。

恨悠悠，拨琵琶。重门闭、梦绕天涯。偷向月中行又住，莫惊他。
题王氏笑闲亭
李存（元代）

笑者不必闲，闲者不必笑。
能笑又身闲，涉世何尔妙。
利名浩于海，好恶险成徼。
跻攀有亡命，愤郁或大叫。
痴如蚁旋磨，饕若鱼上钓。
不知岁月往，以死复谁诮。
之子素相闻，磊落年尚少。
构亭颇轩豁，胜概得其要。
幽花淡无媚，新叶光相照。
倚栏皆可乐，百事弗前料。
嗟我玩陈篇，兀兀老蓬藋。
双眉久不展，有臂莫能掉。
山根晚云薄，誓欲随荷筿。
倘子不疵瑕，拂衣共登眺。
丙戍元觉漫兴时年七十起用杜句 其二
成鹫（清代）

人生七十古来稀，战胜多年未觉肥。革带经旬三易孔，柴形延觉数添衣。

久无侍子煨莱菔，近有邻翁送蕨薇。春事渐多人事少，商量焚砚学忘机。
山房
陆游（宋代）

扰扰人间岁月移，山房几度换茅茨。
身游与世相忘地，诗到令人不爱时。
老鹤初来未丹顶，稚松亲种已虯枝。
东涂西抹非无意，皱面朱铅太不宜。
多丽·李良定公席上赋
聂冠卿（宋代）

想人生，美景良辰堪惜。问其间、赏心乐事，就中难是并得。况东城、凤台沙苑，泛晴波、浅照金碧。露洗华桐，烟霏丝柳，绿阴摇曳，荡春一色。画堂迥、玉簪琼佩，高会尽词客。清欢久、重燃绛蜡，别就瑶席。
有翩若轻鸿体态，暮为行雨标格。逞朱唇、缓歌妖丽，似听流莺乱花隔。慢舞萦回，娇鬟低亸，腰肢纤细困无力。忍分散、彩云归后，何处更寻觅。休辞醉，明月好花，莫谩轻掷。
颂刘谦山邑侯 其五
杨希三（清代）

钟鼓笙镛瑟与琴，而今节奏久销沈。清风江上来师旷，釐订常悬一片心。
句 其八
唐庚（宋代）

乞取蜀江春。
净惠寺清轩二首 其二
郭祥正（宋代）

一轩潇洒静无尘，万柄荷花别是春。莫道南州无北客，壁间犹对洛阳人。
春游（三首）
吴志淳（元代）

上日开筵曲水滨，年年相忆在兹辰。
千家榆火催寒食，万点杨花照暮春。
紫燕却归寻旧主，黄鹂到处唤游人。
东来巢父如相问，为觅风流贺季真。
东宫出示和御制秋怀诗恭和二首
周必大（宋代）

沛宫歌风云，威德加四海。
雄词照千古，编简亦光彩。
惟皇与同符，兴寄秋序改。
宸章振远响，寂寞喑众籁。
有如凉飚来，残暑去安在。
愿言扫氛曀，廓廓天宇大。
元夕
朱应辰（明代）

阖闾城里又元宵，白屋残灯照寂寥。
却忆旧时风景好，琉璃光里听笙箫。
老笔赠铦上人二首
张镃（宋代）

已事殷然争，江湖第一流。
才高楼五凤，伎进刃全牛。
可惜梅花节，忙回竹叶舟。
老师应赏棒，碑巨压东州。
赠舒司马恭受四十韵
姚燮（清代）

公实死后生，未雪道路谤。据迹求是非，舆论几闻当？

海甸今太求，东南扫烟瘴。握剑抒旧怀，苍茫集孤怆。

惟吾素职公，辨品惬尊尚。杶心切露濡，骐首勇云向。

十年官句甬，远鉴纳昭亮。克敏事无偾，鲜越治奚妨？

迨遭兵火危，沿海警剽掠。滃州一弹丸，孤绝势难防？

守土责在公，枕刃百裁量。咄嗟名位卑，计议未容创。

但秉大帅符，遵循学檐傍。一朝决裂成，六日歾三将。

巨澥身拟沈，烈火发先炀。读书明大端，忠义讵艰仗？

群手咸痿痹，安能独扶障？痛眄左右林，鹰隼尽逃飏。

城亡誓与亡，酖酒夙所酿。含笑如饮饴，羁魂听波荡。

膏岂受辱涂，药殊轻死仰。精灵全所归，归骸亦非望。

苦因一息留，拯救受民诳。转以相爱深，陷使公抱枉。

维时民护公，胝趼走穷旷。尚从危命馀，保全万金饷。

后来定功罪，爰书多孟浪。待戮囹圄中，泣拜圣明贶。

益令无知民，猜度起辞让。积泥高过山，竟欲太山葬。

鉴罪获宥生，敛雾出青嶂。拭顶重戴天，煦复挟绵纩。

每抚齿发存，深恩泣未偿。敢于身外名，凛凛竞得丧。

公年长我多，例居丈人行。夙蒙嘘拂加，冰怀匿春盎。

惜公委曲情，于俗难遍状。作诗聊赠公，弗贬小子妄。

诗成烧巨灯，置酒助神王。隔幔铜琶声，金飙挟悲壮。
拥翠轩
王翰（唐代）

梁园先生夷山曲，斸地开轩种脩竹。千竿森立隔尘嚣，十里苍云净炎燠。

弹琴焚香意不俗，满卷佳章咏淇澳。有时曳杖冠峨峨，披拂幽丛逸兴多。

樽罍每置清阴里，日待嵇阮来经过。高挂幽轩一凭几，绕屋娟娟翠如洗。

莫遣家僮扫落花，恐损庭前青凤尾。
望南山雪怀山寺普上人
皇甫冉（唐代）

夜夜梦莲宫，无由见远公。朝来出门望，知在雪山中。
虫豸诗。蜘蛛（三首）
元稹（唐代）

蜘蛛天下足，巴蜀就中多。缝隙容长踦，虚空织横罗。

萦缠伤竹柏，吞噬及虫蛾。为送佳人喜，珠栊无奈何。

网密将求食，丝斜误著人。因依方纪绪，挂罥遂容身。

截道蝉冠碍，漫天玉露频。儿童怜小巧，渐欲及车轮。

稚子怜圆网，佳人祝喜丝。那知缘暗隙，忽被啮柔肌。

毒腠攻犹易，焚心疗恐迟。看看长祆绪，和扁欲涟洏。
莺啼序 寄蓝谢青，即用谢青见别原韵
龚翔麟（清代）

东皋荜门小小，记蓝生隐处。爱城曲、宛转笆篱，晨凫缓系曾许。

城画榼、沈家池馆，酒徒跋扈容龚五。又帆抽秋霁，苍鴚点点偏阻。

敲月瞻园，翠藓四壁，听蛩螀似诉。惯引起、乡国离愁，梦中呼艇欲去。

喜醒来、茶瓶厅事，卸冬装、旧游重数。笑移宫换徵多乖，被周郎顾。

木瓜清酿，莲子深杯，待兴阑三鼓。向拳石婆娑，日对良友，我自逍遥，可忘兰署。

歌扇招邀，卖灯春市，长千才卓浮图杖，更蒋陵、寻遍苔枝路。

诗逋未了，楝花风里魂消，柳梢莫挽船住。中山卉水，从此凄凉，料吟情最苦。

慵续取、江淹词赋。拟倩杜鹃，暂歇啼红，会人言语。

浑是无凭，萍藻散聚，寒潮直接锁澜水，剖瓜刀、鱼腹传鹅素。

冷枫盼到殷时，双桨冲波，西泠问渡。
题董邦达山居小幅 其二 夏木垂阴
弘历（清代）

峰侧危亭四柱孤，绿阴中见路回纡。远山别为开生面，漫认米家鹘突图。
和姜总管归途
虞俦（宋代）

城郭迎车骑，溪山展画图。
归鸦翻落叶，宿雁集寒芜。
酒里倾肝胆，吟边识步趋。
佳人来底暮，心傒碧云苏。
枕上作
陆游（宋代）

萧萧白发卧扁舟，死尽中朝旧辈流。
万里关河孤枕梦，五更风辈四山秋。
郑虔自笑穷耽酒，李广何妨老不侯。
犹有少年风味在，吴笺著句写清愁。
偈颂一百三十三首 其九十八
园居简（宋代）

今朝三月初五，天色半晴半雨。园林过了清明，无限落花飞絮。

园迦悭，弥勒富。绝怜杜宇不知时，啼得血流无用处。
汉宫春
赵时奚（宋代）

霜皎千林，正石桥人静，春满横塘。寒花自开自落，晓色昏黄。明沙暗草，对东风，深锁闲堂。金漏短，江南路远，梦回云冷潇湘。

重到旧时花下，按玉笙歌彻，月正西廊。亭亭爱伊素影，粉薄新妆。经所瘦损，漫谁知、心事凄凉。休更听，城头画角，一声声断人肠。
次陈益之韵戏呈汪守充之
陈傅良（宋代）

雨过山新沐，风平水漫流。
移尊来选胜，立马步通幽。
春在桑麻坞，香团橘柚州。
从君诗有律，还我酒无筹。
近腊暄甚
杨万里（宋代）

霜日知春有信归，腊前偷暖漏春晖。
北风也翦寒梢叶，吹作鹅黄乱蝶飞。
梦游故山
高登（宋代）

风际氅披鹤，云根杖策鸠。
幽栖知好在，归梦故难留。
山放数峰出，泉分一派流。
把茅何日办，缚屋护松楸。
题西湖酒家壁
林外（宋代）

药炉丹灶旧生涯，白云深处是吾家。
江城恋酒不归去，老却碧桃无限花。
台中宴会诗
嵇含（魏晋）

殿中曰□□□□。炜炜群龙吐芳兰。谦谦君子美曾颜。
旅次石头岸
张祜（唐代）

行行石头岸，身事两相违。旧国日边远，故人江上稀。

水声寒不尽，山色暮相依。惆怅未成语，数行鸦又飞。
腊日华甫伯玉同赏千叶桃花怀邵长孺
欧大任（明代）

小红腊色满山樊，谁信春光岭外村。人老家能开酒屿，客来舟外入花源。

兴随度索青藜杖，诗在沧江白板门。皮陆只今堪共赋，醉凭高阁望中原。
赠道芬上人（善画松石）
窦庠（唐代）

云湿烟封不可窥，画时唯有鬼神知。

几回逢著天台客，认得岩西最老枝。
桂花方开约客次韵
楼钥（宋代）

久疑岩桂尽迟开，留待生朝伴举杯。
老去欲寻千日醉，客来同引百花醅。
况临高阁枝枝秀，好判闲身日日陪。
家酿尽倾君不惜，莫教瓶罄耻为罍。
奉同黄子厚赋白芙蓉呈刘彦集平父
朱熹（宋代）

湛湛曲池水，晓含风露清。田田绿罗盖，粲粲白玉英。

澹然绝世姿，不与秾艳并。俯鉴冰雪影，讵怀儿女情。

山中徒淹留，堂下空目成。独有忘机客，相看两无营。
边夫怨
汪本（明代）

一枝长戟六钧弓，千里山河百战中。
惆怅故园衣不到，边城容易起秋风。
卜居
胡宿（宋代）

自致青云有壮图，且寻詹尹卜幽居。
一杯谁置元王醴，三尺休弹上客鱼。
足下已穿东郭履，胸中犹郁茂陵书。
汉皇夜御金銮殿，岂便无人荐子虚。
寄洞庭叶隐君
蒲庵禅师（明代）

一舸南归鬓欲华，买山湖上卧烟霞。
尊知北海应多酒，园拟东陵亦种瓜。
丹壑泉舂云碓药，橘林风扫石床花。
传家自与邻翁异，只说藏书有五车。
徐旷侯先辈北上
谈迁（清代）

雁陈寒，马蹄苦，长安梨花半飞舞。帝京空有黄金台，平津东阁何时开。

绿杨依旧江南路，秣陵草色袍如故。春风吹送木兰舟，秋色犹怜桃叶渡。

疏髯短鬓不解愁，黑貂时欲换羊裘。会将对策董内史，博取乘车马少游。
团练统制程公全哀挽
程旸（宋代）

举宗南渡日，相恃得元戎。
谱系通江左，家声愧洛中。
一捧埋宝剑，三锡负彤弓。
谁念辕门士，哀歌彻昊穹。
送黎遂球公车北上
冯祖辉（明代）

词客行将万里鞭，长扬羽猎赋堪传。谈经自废蓼莪后，说法因依绣佛前。

沧海珠悬明夜月，青萍剑合跃虹烟。看花隔岁期何早，倘许秋光策骑联。
赠卜道人二首
袁燮（宋代）

道人怪我年如许，宿债胡为未尽偿。
宁识吾心烈於火，得归要下便清凉。
徐子颜挽章 其三
韩淲（宋代）

坚坐山头十数年，后来卜筑转萧然。古梅风折篱倾倒，朱橘空垂屋角边。
赠黄司法
张孝祥（宋代）

吾友黄升卿，乃是天下士。阿翁苦硬节，御坐留谏纸。

辛勤教其苦，不但为科第。一官法曹掾，整整老胥忌。

吾行桂岭南，所得但吾苦。愿渠自爱惜，穷达初不计。

功名傥来耳，期苦以千岁。
怀黄小牧
唐泾（宋代）

瓠俎桑弧莅旧盟，天将吾道寄山林。
梧桐卧雨鱼生釜，梅坞吟山鹤伴琴。
海上苏卿今白发，山中杜甫老丹心。
拟呼尊酒论今古，黄叶萧萧楚水深。
罗真隐已化数年曾纠仕五羊病中尝访渠为之求乐曾知其已逝颇有问答曾今为漳倅亲与东庵道老言之
林希逸（宋代）

生时句句有玄机，语我因医偶造微。霞屿已题新窆石，羊城还著旧深衣。

曼卿见说乘骡去，丁令尝闻化鹤归。葱岭相逢提履者，宋云恐被后人讥。
往复无间 其一
释重显（宋代）

平旦寅，眹兆之前已丧真。老胡鹤树惭开口，犹举双趺诳后人。
栽木芙蓉
王禹偁（宋代）

忆在长洲县，手植芙蓉花。
春栽秋成树，枝叶青婆娑。
八月寒露下，朵朵开红葩。
轻团蜀江锦，碎剪赤城霞。
香侵宾朋坐，艳拂人吏衙。
凌霜伴松菊，满地如桑麻。
岁寒万木脱，斫笋留根查。
春雷一声动，又长新枝柯。
良因地脉宜，岂在人力多。
今来帝城里，赁宅如蜂窠。
阶前栽数根，换土拥新沙。
浇溉汲御沟，盖覆堆野莎。
经春不出土，入夏方有芽。
穷秋竟憔悴，花小尤不嘉。
地气移物性，自念良可嗟。
还同山野人，强为簪组加。
妨贤将致诮，薄俸未充家。
所以多病身，少年双鬓华。
紫微虽云贵，白发将奈何。
会当求山郡，卧理寻烟萝。
奉亲冀丰足，委身任蹉跎。
终焉太平世，散地恣狂歌。
题忠毅姚公庙 其四
林宋伟（宋代）

两日经行旧战场，却来祠下谒堂堂。偷生诸将今何在，万古英灵独耿光。
释通慧
杨昭俭（唐代）

释通慧，青原下九世，
清凉益禅师法嗣，称敬遵通慧禅师。
住台州{今浙江临海}般若寺。事见《五灯会元》卷一○。
板黄
释绍昙（宋代）

良工采得木千章，如析旃檀片片香。
黄面瞿昙承盖覆，抛砖打瓦又何妨。
三月二首
曹勋（宋代）

游子从来悲故乡，发来襟袖芷兰芳。
梦魂飞去云涛远，杖策闲行秋水光。
可是梦中曾到此，安知身后却余香。
紫阳弟子有贤子，卜筑新亭真肯堂。
晁无咎张文潜见过
陈师道（宋代）

白社双林去，高轩二妙来。
排门冲鸟雀，挥壁带尘埃。
不惮除堂费，深愁载酒回。
功名付公等，归路在蓬莱。
寄题何戢秀才琬琰堂
张耒（宋代）

幽人筑淇澳，不与世相闻。
独携千卷书，过于骨肉亲。
辛苦作室堂，插架如鱼鳞。
时时体不住，一遇千载人。
山川兵火后，墟庙金石存。
消磨余纸墨，幻灭去无痕。
功名但如此，知子道可尊。
不遗世一毫，以全与其身。
包丑傅黛膏，百态售笑颦。
谁能双蛾眉，闭户自贵珍。
鄙人有夙尚，愿与幽侣敦。
他年抱健犊，听啸入苏门。
朱可肥陈西老徐灵渊携酒饯别饮罢以周兴嗣千
徐照（宋代）

岁晚风雾寒，用事有青女。
滕六更无赖，冰花斗欲舞。
狭坐夜生棱，叉袖手难距。
百草尽晦寂，虫虺亦蛰户。
于何梅山翁，遥遥作行旅。
耳热呼卢仝，此意何自语。
渊明古达者，饥逐亦无处。
诗老知我忧，相暖且樽俎。
鼎足吟清诗，龙蛇动盈楮。
参昴挂屋角，呼儿更撚炬。
古来回并难，发明各何许。
飞雁度荒塞，新梅耿平楚。
相思续君诗，亦足慰心绪。
紫岩杂咏·溅石
曾协（宋代）

淅沥排炎暑，潺湲弄晚晴。
不知来远近，常作对床声。
琴高鱼
汪藻（宋代）

百川萃南州，水族何磊砢。其间琴高鱼，初未列楚些。

岂堪陪薧鲜，裁用当殽果。土人私自珍，千里事封裹。

遂令四方传，噍嚼亦云颇。俗云琴高生，控鲤宛溪左。

灵踪散如烟，遗鬣尚馀颗。向来骑鲸人，逸驾尝慕我。

不应当时游，反用此么么。得非效齐谐，怪者记之过。

彭越小如钱，踪迹由汉祸。越书载王馀，变化更微琐。

因知天地间，人莫穷物夥。区区于其中，臆决盖不可。

伪真吾何知，且用慰颐朵。
二月晦日劝耕石城三首
吴芾（宋代）

春晓喜新晴，聊为野外行。
残花红雨乱，垂柳绿丝轻。
路入藏云寺，山围走马城。
空余怀古意，往事与谁评。
浣溪沙（题《草窗词》）
李彭老（宋代）

玉雪庭心夜色空。移花小槛斗春红。轻衫短帽醉歌重。

彩扇旧题烟雨外，玉箫新谱燕莺中。阑干到处是春风。
邦求示诗述其昆弟鼎臣宝臣守平江因以和之
李正民（宋代）

玉昆金友播先芬，两骥腾骧踵后尘。琼笈继翻群玉府，麟符更镇五湖春。

政成比屋冰霜肃，庆衍高门雨露新。棠棣不须刊善颂，家风称述有安仁。
赠中杂感
黎兆勋（清代）

丛山虎豹走斑斑，石砦柴门昼亦关。旧俗敲残铜铸鼓，南风吹瘦月成环。

诗情渐冗能为崇，海色无多莫洗颜。紫蝎金蚕愁蛊毒，故乡惟冀得生还。
留别邓升仲三首 其二
黎邦琛（明代）

相依难作别，况复值烦忧。蔓草萦新恨，飞花感昔游。

容华悲水逝，生计逐萍浮。叹惜繁华尽，春风唤独愁。
咏柳
吴融（唐代）

自与莺为地，不教花作媒。细应和雨断，轻只爱风裁。

好拂锦步障，莫遮铜雀台。灞陵千万树，日暮别离回。
出游暮归戏作
陆游（宋代）

终年兀兀复腾腾，眼看朱门几废兴。
造物偶容穷不死，众人共养老无能。
逢山自有闲游侣，入寺宁无淡话僧？莫道归来却岑寂，小儿同守短檠灯。
五坡秋风怀古
彭赓皇（明代）

黄冠凭挂一孤丘，落日山空色正秋。鹃血啼残柴市梦，蛩鸣叫破竹楼眸。

骑临停饭咽和泪，笛怨航崖路忽幽。正气忠魂随宋去，五坡岭上望山头。
题倚虹堂
弘历（清代）

桥畔堂成辛未年，大安登辇庆敷天。崇基已见祥贻永，盛典行将举继前。

来往每因裁咏什，雨旸惟是廑农田。虹光银渚一弯映，春色皇州万祀绵。
白牝蛟 其二
徐渭（明代）

侬应坐视稿三农，不尔祠何吝一丛。早使嫁夫封石氏，肯教将尾示刘翁。

寸鳞缩虱腥逃井，蜕骨专车雪硬风。莫倚豢龙终豢尔，史臣亲记醢雌龙。
晓度沙苑怀华州诸社
丁之贤（清代）

茅屋晨鸡早，征骖背华城。平沙含月迥，远火杂星明。

地瘠人烟冷，山空落叶鸣。凄然怀旧社，回首晓云生。
曝背
释文珦（宋代）

老知身是患，万事不关心。
曝背茅檐下，孤猨时一吟。
白云同去住，青壁共幽深。
小岭尤堪隐，难寻支道林。
上马曲
赵汝燧（宋代）

精神如熊气如虹，梦寐思勒燕然功。龙泉宝鞘横三尺，犀甲茸绦擐两重。

鸣镝飞空挟霜远，认旗贴身飐日红。玉辔绣鞯鞲骢马，眼有紫焰炯双瞳。

誓缚单于献天子，离觞不挥儿女泪。笳鼓动地归来时，金印斗大肘后系。

君不见燕颔虎颈班超侯万里，又不见风声鹤唳谢玄破肥水。
蒙仲以二画寿予生朝各题一诗
刘克庄（宋代）

□汉七叶主，励精致中兴。
非惟霸王杂，亦以刑名绳。
哀哉三能霸，来如蛾赴灯。
贤矣二大夫，逝若鱼脱罾。
韩藓至崛强，异世犹服膺。
嗟余归已晚，钓游记昔曾。
虽无都门饯，幸有下泽乘。
独恨赐金尽，无以懽亲朋。
金华北山纪游八首 其一 灵源
黄溍（元代）

偶为山中游，远过云关宿。苍灯闪初夜，雨气蒸深屋。

时闻清梵音，窈眇松林曲。
胡教授来因酌海棠下见和前韵复答赋
韩淲（宋代）

轻阴催雨湿汀沙，山崦寒生一倍加。好事肯同杯酒咏，绿娇红小是谁花。
大雨中接宪使因成小诗呈阳先生
邹浩（宋代）

霜风折木雨如倾，敛板泥中厮役并。遥想先生鼓琴罢，观书正傍短灯檠。
贞牟书事
陈与义（宋代）

留侯辟谷年，汉鼎无余功。
子真策不售，脱迹市门中。
神仙非异人，由来本英雄。
抚世独余事，用舍何必同。
眷此贞牟野，息驾吾其终。
苍山雨中高，缘草溪上丰。
仲春水不丽，禽鸣清昼风。
祸福两合绳，既解一身空。
荣华信非贵，寂寞亦非穷。
次许深甫寄陈颐刚韵
楼钥（宋代）

博物曾经辨实沈，论兵更觉用功深。
九阍未进六奇计，万卷空催一寸心。
流水高山谁复会，寒松春柳解相寻。
如君岂是长贫者，作计无令岁月侵。
吴成季尊师与其弟元初会于维扬即还金陵成季
仇远（元代）

初平兄弟总神仙，化石为羊入上天。
万里相期云上下，一江不上水渊潫。
对床夜雨吟诗烛，归櫂春风载酒船。
此是人生真乐事，岸花汀草意无边。
五歌。雨夜
陆龟蒙（唐代）

屋小茅干雨声大，自疑身著蓑衣卧。兼似孤舟小泊时，

风吹折苇来相佐。我有愁襟无可那，才成好梦刚惊破。

背壁残灯不及萤，重挑却向灯前坐。
题画
汪楫（清代）

十月山寒木叶稀，霜华未散古苔肥。药房深闭客何处，卧听空江老雁飞。
次韵程给事登蓬莱阁偶成
赵抃（宋代）

蓬阁下临千嶂起，戟扉前对五云开。誇诗旧属元之宅，叶气今同老氏台。

月满夜疑仙子降，风恬春喜故人来。近缘冗剧怀清旷，梦里东游到几回。
贻老僧
信禅师（宋代）

俗胝知多少，庞眉拥毳袍。
看经嫌字小，间事爱声高。
暴日终无厌，登阶渐觉劳。
自言曾少庄，游岳两三遭。
谢严中丞送青城山道士乳酒一瓶
杜甫（唐代）

山瓶乳酒下青云，气味浓香幸见分。

鸣鞭走送怜渔父，洗盏开尝对马军。
金缕曲 其一 韬父见余近词，不胜感怅。宣南老友，惟君一人，言愁欲愁，再成是解
樊增祥（清代）

轩翠风流歇。付双鬟、黄河一唱，玉龙凄切。试数人间词赋手，吾玉当年老铁。

怎字字、滴成鹃血。一自灵云悭圣解，惨桃花、天地成秋色。

经几度，马挝折。

王郎玉是秋风客，二十年、扬州一梦，玉箫呜咽。同谱弟兄两人耳，各自颠毛欲雪。

忍重话、干戈离别。莫和凤皇池上句，尽麻鞋、晓踏行宫月。

家国恨，那堪说。
马道
魏裔鲁（清代）

削嶂通烟雾，攀萝曲径扪。银沙走石壁，雪浪漱云根。

老树垂松子，寒溪长竹孙。停骖邮舍晚，愁绝听啼猿。
沁园春·天下知名
佚名（宋代）

天下知名，今日刘郎，胜如旧时。记当年暮府，元戎高会，万花围席，争看题诗。尽道坡仙，再生尘世，有制宜烦立马挥。东阳小，岂容久驻，凫舃暂双飞。诸公荐墨交驰。要推上青云百丈梯。况平生慷慨，闻鸡起舞，中原事业，不付公谁。生记今朝，频将指数，较莱公争半月期。功名事，不输前辈，行即诏封泥。
凝祥池上联句
晁补之（宋代）

粉垣周十里，丹碧焕神宫。
楼阁晚多雨，梧桐天早风。
人来夕照外，鸟起白苹中。
何用厌城郭，沧洲佳兴同。
奉和赐藕藓
区大相（明代）

帷宫路绕碧池回，水殿风传翠槛开。玉女移根来太华，仙人分露出天杯。

擎将素腕寒相映，雪去轻丝暑乍回。愿比灵龟游叶上，千年长捧帝恩来。
上兴别墅答李空同学宪四首 其一
刘麟（明代）

当年事事欲探奇，老大无成只旧时。卧隐空山朝倦起，却囊棋子谢人诗。
过邠州留题
窦仪（宋代）

多少樊笼不敢开，强拘物性要相倍。
何时得似邠州守，德政临民鹤自来。
自画万壑松风图歌赠天台朱秉中梅花巢一作轓
虞堪（明代）

天台万八千丈山，桃花久不留人间。上当牛斗开天关，仙人几人招我穷幽攀。

琼台玉阙迥寂寞，石桥且滑空潺湲。曾识高人姓朱者，读书缚屋莲峰下。

一从画得龙马神龟文，走献天子登天阍。天子莫可官，归来老田野。

最喜两儿郎，绿发更萧洒。大者赋远游，不肯卑微休。

仲也谁与俦，爱我画沧洲。聊将水墨趣，写此空岩秋。

雁荡云连赤城暮，潇湘雨里苍梧愁。我爱仲也琴，倾耳大赏音。

南风散五弦，为我开烦襟。栖乌夜啼秋月堕，黄鹂晓啭春花深。

君不见画中绝是琴中趣，万壑秋风满松树。应有梅花可结巢，随意青山看云去。
喜张际亮徐志导志恭昆季先后至都
姚燮（清代）

焦尾谁怜入爨琴，梦搜月魄到湘岑。渐看佳雁随云到，未使清樽有壑沈。

异日任添伤别泪，暗窗重拭画苔阴。存存道气真天在，共剖玄关勘郁森。
巳日泊桃源亭
刘挚（宋代）

桃源亭北值佳辰，桃萼飘残晼晚春。缇幕惜芳林下子，綵袗修禊水边人。

风谣渐喜南音变，节物偏于久客新。道不与时当勇去，归心何必计吴莼。
建炎庚戌溃兵犯襄汉寒食阻趋光化拜扫追慕痛哭因成二诗 其一
张嵲（宋代）

上庸寒食已无花，山木青青吐嫩芽。此日伤心九原路，想无鸡犬祇鸣鸦。
惜(木有)李花
白居易（唐代）

树小花鲜妍，香繁条软弱。
高低二三尺，重叠千万萼。
朝艳蔼霏霏，夕凋纷漠漠。
辞枝朱粉细，覆地红绡薄。
由来好颜色，尝苦易销铄。
不见茛荡花，狂风吹不落。
赠蔡天启
李公麟（宋代）

上溯虞姒亦易尔，下者始置周秦间。造端宏大町畦绝，往往世俗遭讥讪。
嘉定舟中作
张问陶（清代）

凌云西岸古嘉州，江水潺潺绕郭流。
绿影一堆漂不去，推船三面看乌尤。
和方信孺题云崖轩
张自明（宋代）

万里风烟倚瘦藜，湘南曾自一登陴。云崖知在宜山麓，水月传誇古洞奇。

四字丹书无梦见，千峰苍玉有谁诗。门前系马松阴下，鸦背斜阳影屡移。
禅人并化主写真求赞
释正觉（宋代）

兀兀心传，了了忘缘。
叶零白露，云散青天。
玉毂兔推而洗开夜云，银笼鹤出而飞度寒烟。
借功明位，借伴入廛。
应无爽而理之平等，用不勤而道之自然。
相逢识者，便与开拳。
读书
皮日休（唐代）

家资是何物，积帙列梁梠。
高斋晓开卷，独共圣人语。
英贤虽异世，自古心相许。
案头见蠹鱼，犹胜凡俦侣。
感塞
薛逢（唐代）

满塞旌旗镇上游，各分天子一方忧。

无因得见歌舒翰，可惜西山十八州。
中秋月直禁苑
郑畋（唐代）

禁署方怀忝，纶闱已再加。暂来西掖路，还整上清槎。

恍惚归丹地，深严宿绛霞。幽襟聊自适，闲弄紫薇花。
陪群公登箕山赋得群字
宋之问（唐代）

许由去已远，冥莫见幽坟。世薄人不贵，兹山唯白云。

宁知三千岁，复有尧为君。时佐激颓俗，登箕挹清芬。

高节虽旦暮，邈与洪崖群。
和潘良贵题明州三江亭韵
陈栖筠（宋代）

红尘一点不相侵，下瞰澄江几万寻。
地接海潮分鼎足，檐飞凤翼峙天心。
三山有路云收幕，午夜无风月涌金。
欲识龚黄报新政，满城争唱使君吟。
上曹大夫
郑侠（宋代）

客从南英到揭阳，十有五年困长道。
囊资空竭奴仆愁，气象尘埃颜貌老。
天矜穷悴幸有缘，太守曹公看客好。
孤舟薄舣即趋门，一笑相迎见怀抱。
道途险易人佚劳，俄顷咨询无不到。
旌轩雍容屈临顾，袖出缄封相燕劳。
舍舟东溪宅西湖，西湖风光画不如。
是日佳筵在连理，宾从翕集何舒徐。
大斗所酌真醍醐，珍肴毕果琼瑶铺。
巨觞潋滟巡数劝，惟恐不醉非宾娱。
别有芙蕖对芳席，五干十花图在壁。
万龙齐干玉森森，回看华轩笼翠碧。
熙熙台上柳青青，众乐亭前松植植。
尔乃盘桓四十日，尊罍时殿情无斁。
不知海内为主人，几人似公真好客。
观公政治诚有伦，合居庙庙居海滨。
子厚在柳南蛮欣，文翁在蜀西鄙驯。
天心帝意诚念远，故为远俗迂良臣。
愿公不日居陶钧，大开东阁罗冠绅，
烹庖鼍龙脯麒麟。布被底下卧平津，
天涯地角尽阳春。
闲咏
陆游（宋代）

莫笑结庐鱼稻乡，风流殊未减华堂。
茶分正焙新开箬，水挹中华左氵右霝）自候汤。
小几研朱晨点易，重帘扫地昼焚香。
个中富贵君知否？不必金貂侍紫皇。
茶花盛放满山
岳珂（宋代）

花容缜栗露冰肤，消得脂韦酪和奴。
叶底绽葩黄映玉，枝间著子碧垂珠。
洁躬淡薄隐君子，苦口森严大丈夫。
便合味言归隽永，移根禁篽比青蒲。
酬浙东元尚书见寄绫素
张籍（唐代）

越地缯纱纹样新，远封来寄学曹人。便令裁制为时服，

顿觉光荣上病身。应念此官同弃置，独能相贺更殷勤。

三千里外无由见，海上东风又一春。
赵簿见和复次韵
徐鹿卿（宋代）

一昨瞻依尺五天，青衫槐简是同年。飞腾影里寻芳躅，警跸声同响静鞭。

夷路已看腾骥駃，竞风须逊画蛇先。宗臣底事犹栖棘，有策筹边不在边。
春宵
苏轼（宋代）

春宵一刻值千金，花有清香月有阴。
歌管楼台声细细，秋千院落夜沉沉。
白鹤词 其四
赵佶（宋代）

三山碧海路非遥，来瑞清都下紫霄。霜雪羽毛冰玉性，瑶池深处啄灵苗。
挽赵秋晓
黎献（宋代）

净觉草未宿，先生复踵之。
百年几英特，三载两凋萎。
此去无欢日，重逢有梦时。
向来觞咏地，衰柳带斜晖。
送司训余君之官衡藩
尹台（明代）

江门旧钓沈烟水，绣枕金针岂度人。清庙朱弦堪叹汝，高车白壁易生尘。

路经稷下衣冠集，车过湘中草木春。访学从谁一莞尔，临岐延望独伤神。
排湾遇风对岸即彭泽旧县二首
岳珂（宋代）

隐约山藏雾，砰{左石右訇}地起雷。
黑风吹海立，白雨过江来。
齐乐正应尔，沛儿安在哉。
雄雌谁与辨，试上楚王台。
钓石苔痕
樊阜（明代）

老树阴阴荫寒渌，石矶苔湿香露沃。毛翁古篆看不真，千载何人觅馀躅。

芦花瑟瑟惊西风，短笛一声残照中。
食笋蕨
王十朋（宋代）

犊角儿拳共作羹，大胜五鼎八珍烹。要须归陟南山采，更看新移小竹生。
閟宫
佚名（先秦）

閟宫有侐，实实枚枚。赫赫姜嫄，其德不回。上帝是依，无灾无害。弥月不迟，是生后稷。降之百福。黍稷重穋，稙稚菽麦。奄有下国，俾民稼穑。有稷有黍，有稻有秬。奄有下土，缵禹之绪。后稷之孙，实维大王。居岐之阳，实始剪商。至于文武，缵大王之绪，致天之届，于牧之野。无贰无虞，上帝临女。敦商之旅，克咸厥功。王曰叔父，建尔元子，俾侯于鲁。大启尔宇，为周室辅。

乃命鲁公，俾侯于东。锡之山川，土田附庸。周公之孙，庄公之子。龙旂承祀。六辔耳耳。春秋匪解，享祀不忒。皇皇后帝！皇祖后稷！享以骍牺，是飨是宜。降福既多，周公皇祖，亦其福女。

秋而载尝，夏而楅衡，白牡骍刚。牺尊将将，毛炰胾羹。笾豆大房，万舞洋洋。孝孙有庆。俾尔炽而昌，俾尔寿而臧。保彼东方，鲁邦是尝。不亏不崩，不震不腾。三寿作朋，如冈如陵。

公车千乘，朱英绿縢。二矛重弓。公徒三万，贝胄朱綅。烝徒增增，戎狄是膺，荆舒是惩，则莫我敢承！俾尔昌而炽，俾尔寿而富。黄发台背，寿胥与试。俾尔昌而大，俾尔耆而艾。万有千岁，眉寿无有害。

泰山岩岩，鲁邦所詹。奄有龟蒙，遂荒大东。至于海邦，淮夷来同。莫不率从，鲁侯之功。

保有凫绎，遂荒徐宅。至于海邦，淮夷蛮貊。及彼南夷，莫不率从。莫敢不诺，鲁侯是若。

天锡公纯嘏，眉寿保鲁。居常与许，复周公之宇。鲁侯燕喜，令妻寿母。宜大夫庶士，邦国是有。既多受祉，黄发儿齿。

徂徠之松，新甫之柏。是断是度，是寻是尺。松桷有舄，路寝孔硕，新庙奕奕。奚斯所作，孔曼且硕，万民是若。
宫词 其八十九
周彦质（宋代）

腊后寒梅蕊弄黄，金瓶丛插贮兰房。已供阖座清香满，更得临鸾学晚妆。
暑坐
洪咨夔（宋代）

隔帘草树隔溪山，密密深深洞启关。
水色山光无障碍，南风送入乱书间。
送曾大卿将漕江东
喻良能（宋代）

公去何尝负二宜，要持玉节瑞明时。
江畿列郡皆争睹，台阁名流总赋诗。
雕鹗暂为云外举，凤凰终集上林枝。
近臣侍从多虚位，会见回帆春色随。
选官图
胡仲弓（宋代）

百年穷仕宦，尽在此图中。
真假名虽别，升沉理则同。
前程如漆黑，末著满盆红。
时采毋虚掷，平迁至上公。
药亭入峡有月亲高峡烧星夹远江灯之句索予同赋别后出峡目睹其妙因为继作
陈恭尹（清代）

摇飏孤舫夕，欸乃片帆兴。野烧难分月，江星不碍灯。

添衣听戍鼓，把酒念良朋。自判中流袂，吟诗久未能。
久寓悟空院刹行而书之
蔡襄（宋代）

寂寂精庐切半空，古原高下稻花中。
莲趺披素轻云梵，花萼雕花细雨宫。
孤鹤睡迷千树月，断蝉吟绕五更风。
心縻尺组遥相谢，归马南蹄疾似蓬。
南辕杂诗一百八章 其十九
姚燮（清代）

朝行觅村食，暮行投市眠。行程已渺渺，望家犹悬悬。

俦侣素所昧，忽与同车旋。在途各为客，尔我心难言。

沙平夜光白，地气高浮天。昔来复今往，历历齐与燕。
蜂房
释居简（宋代）

各开户牖复尊王，酿熟芳鲜又绝粮。课有常程分殿最，日无馀暇息奔忙。

酷嫌虿尾长摇毒，终使花头不损香。细细中边分正味，莫教勤苦度韶光。
寿外父大仆曾符翁时年七十九 其一
罗洪先（明代）

十五年前学二疏，自甘白首弃金鱼。閒推易数因留注，懒对乡人故索居。

冠制喜从周礼后，人材爱说孝皇初。伏生强健斯文在，暇日频来问尚书。
新移瑞香旧曾作文忘之因今追忆去
叶适（宋代）

一株当三春，名花不易得。
百年等寻丈，不博千乘国。
野人三十本，强卖青铜百。
应怜跗蘤为薪米迫。移栽向明阳，
妃媛俨行列。土膏合根性，
功用成宿昔。除香出浅紫，
泣露轻脉脉。含愁欲谁诉，
折去情更惜。方求蔽芾阴，
未受搔擢厄。嗟余自羁旅，
何以慰新客。殷勤深夜来，
少待山月白。
剥枣
刘攽（宋代）

枣下人不行，四旁生蒺藜。秋来见成实，粲粲青红垂。

敲树落碧瓦，溅石投赤矶。纷纷竞口实，聊混儿女为。

树上已空枝，树下亦有蹊。人事但如此，桃李真自欺。
雨后即事
舒邦佐（宋代）

昨日雨不歇，薄晚云未收。
更阑望天宇，云净月如钩。
晓开读书窗，日光泼双眸。
蔬饭羹一盂，起傍吾庐游。
一洗尘土昏，水竹清更幽。
问花无恙否，低面含娇羞。
验笋长几何，突角凌羊牛。
前日移新荷，常恐水盖头。
池边报平安，小叶三四浮。
竹林叫钩辀，柳阴鸣栗留。
趁晴欲双飞，更著唤妇鸠。
物适吾亦适，投筇思悠悠。
却归堂上坐，苍头献茶瓯。
儿声清且美，读书如泻油。
静里无声乐，閒中不系舟。
不知腰金公，曾识此乐不。
我生微官缚，有如冠沐猴。
长恐舍此去，永愧池上鸥。
问讯吉父六首
王洋（宋代）

身世兼忘了幻因，饱闻尘纲不关身。
病根未解依谁住，试向毗耶问主人。
游丈人观谒先帝御容
徐氏（宋代）

共谒御容仪，还同在禁闱。笙歌喧宝殿，彩仗耀金徽。

清泪沾罗袂，红霞拂绣衣。九疑山水远，无路继湘妃。
杂咏八首上礼部李侍郎·幽琴
刘长卿（唐代）

月色满轩白，琴声宜夜阑。
飗飗青丝上，静听松风寒。
古调虽自爱，今人多不弹。
向君投此曲，所贵知音难。
拟古（四首）
胡缵宗（明代）

收犬海子北，放鹰海子南。
驰辇且归去，今朝猎未酣。
双流遗爱代王方伯作
祁顺（明代）

制锦遗芳直至今，双流祠宇倚云林。一生贞操莱公柏，千古清风子贱琴。

赠典重加都宪秩，来思难尽小民心。旧时惠爱知何限，山共崔嵬水共深。
吾父崇祀乡贤志喜四首末一道耑谢诸友 其四
林熙春（明代）

吾翁雅志重彝伦，九十年间草莽臣。幸附青云推月旦，却教黄莽转精神。

纶綍功名犹是幻，春秋登豆始为真。繇来戴德轻环草，愿早鹏飞翊圣人。
同裕之钦叔分韵得莫论二字
雷渊（金朝）

幼安谢辟命，子云老寂莫。趋向岂独异，时命非所度。

我久困流离，一廛求负郭。虽无斩敌功，尚举力田爵。

崧少𠷠吾封，四履尽伊洛。有客来问津，醉眼入寥廓。

世事久闭眼，终日只睡昏。清风何处来，佳客已在门。

倒屣往从之，玉色向我温。妻孥趣作具，欢喜倾瓶盆。

清夜襆被往，共就遗山元。嘲谑及俳语，发挥间微言。

悬断漏天枢，高啸惊邻垣。吻合政相和，意到俄孤骞。

恨不倒囷廪，矧肯留篱樊。弃屩获珠玉，披榛见兰荪。

我肱巳三折，醉堕偶全浑。知无适俗韵，量力任灌园。

二君清庙器，巾羃华罍尊。苍生望休息，朝廷待崇尊。

出处既异途，会合难预论。此乐未易得，此夕勿惮烦。

白酒举初子，黄鸡溷诸孙。水乐喧后部，山鬟秀前轩。

一醉万事休，商声满乾坤。
寄胡籍溪
詹慥（宋代）

雨过溪头鸟篆沙，溪山深处野人家。
门前桃李都飞尽，又见春光到楝花。
息庵三叠和诗有剑南风味，再依韵奉答
方仁渊（清代）

鼓角声喧杂暮鸦，旌旂闪闪日光斜。逃名转觉身为累，避世真成客当家。

海外难寻方辟谷，山中何处问胡麻。酩然一醉经千日，放棹归来世已嘉。
答族侄僧中孚赠玉泉仙人掌茶
李白（唐代）

余闻荆州玉泉寺近清溪诸山，山洞往往有乳窟，窟中多玉泉交流，其中有白蝙蝠，大如鸦。按《仙经》，蝙蝠一名仙鼠，千岁之后，体白如雪，栖则倒悬，盖饮乳水而长生也。其水边处处有茗草罗生，枝叶如碧玉。惟玉泉真公常采而饮之，年八十余岁，颜色如桃李。而此茗清香滑熟，异于他者，所以能还童振枯，扶人寿也。余游金陵，见宗僧中孚，示余茶数十片，拳然重叠，其状如手，号为“仙人掌茶”。盖新出乎玉泉之山，旷古未觌。因持之见遗，兼赠诗，要余答之，遂有此作。后之高僧大隐，知仙人掌茶发乎中孚禅子及青莲居士李白也。

常闻玉泉山，山洞多乳窟。
仙鼠如白鸦，倒悬清溪月。
茗生此中石，玉泉流不歇。
根柯洒芳津，采服润肌骨。
丛老卷绿叶，枝枝相接连。
曝成仙人掌，似拍洪崖肩。
举世未见之，其名定谁传。
宗英乃禅伯，投赠有佳篇。
清镜烛无盐，顾惭西子妍。
朝坐有馀兴，长吟播诸天。
朔斋中书刘礼侍挽诗 其一
林希逸（宋代）

声名早日到宸几，自许凌空健翮飞。朔党家传真抱负，西州人老几招麾。

长庚穷杀狂如故，韩愈疑为傲则非。岁晚虽为香案吏，白头终与壮心违。
寄金华方养晦
顾逢（宋代）

懒对青铜镜，羞看两鬓丝。
自怜垂老日，多有未刊诗。
短策山林里，孤灯雨雪时。
苦吟心欲呕，读着转伤悲。
蒲萄
王十朋（宋代）

水晶马乳荐新秋，青紫酸甜孰味优。只可堆盐饷韩子，不宜酿酒博凉州。
和魏公再用韵勉子孙学
孙应时（宋代）

儒家乃何事，驾言圣门归，
万古江河流，三春卉木菲。
忍将少年意，负此白日晖。
拱把得封植，要看四士转。
东山公别墅，明湖照檐扉。
尘嚣澹一洗，六籍真可依。
城南拜新作，妙墨龙蛇飞。
著鞭继家声，临岐莫依违。
落日
孔武仲（宋代）

光彩沉沉万木西，青空围出酿胭脂。
家园正对荒陂望，恰似腾波出海时。
紫骝马四解 其四
汪淮（明代）

为问马上郎，墙高复几许？海青不上天，那得天鹅去。
舟行守风阻险辄睡酣适成咏
祝允明（明代）

行役安危定，心閒常自如。每当惊滟滪，偏得访华胥。

适逐墙头蝶，清涵水底鱼。觉来何以遣，枕畔一堆书。
梅花喜神谱·大开一十四枝
宋伯仁（宋代）

举头见长安，志士欣有托。
葵藿一生心，岂容天负却。
予少年颇知种松手植数万株皆中梁柱矣都梁山
苏轼（宋代）

露宿泥行草棘中，十年春雨养髯龙。
如今尺五城南杜，欲问东髯学种松。
君方扫雪收松子，我已开榛得茯苓。
为问何如插杨柳，明年飞絮作浮萍。
外以校书过勤肺疾盛作
李含章（宋代）

无官赢得一身轻，转为编摩病骨撑。寡过年方逾大衍，雠经人欲老更生。

报恩心重忘疲马，招隐身留未烬檠。珍重年年说长健，好期相伴斸黄精。
熙宁四年中秋
孔平仲（宋代）

月满光尤好，秋殷气更清。频年苦阴雨，此夜独清明。

后阁罗甥妹，前堂合弟兄。团圆最相称，尽饮至深更。
和丁忠节三首 其三
周行己（宋代）

大儒出处自无心，调燮功高利物深。用舍行藏皆是道，不分朝市与山林。
书富阳驿壁
赵元鱼（宋代）

少年书剑几经过，沽酒谭文还自歌。今日重来春意闹，老梅枝上着花多。
拟古闺怨三首
王炎（宋代）

良人久在外，想像裁香罗。
放下金粟尺，无言颦翠蛾。